b"\n_START_ARTICLE_\nBombus terrestris\n_START_SECTION_\nMorfologia\n_START_PARAGRAPH_\nEs caracteritza per tenir el final de l'abdomen de color blanc i per ser un borinot de mida molt gran. La reina fa de 2 a 2,7\xc2\xa0cm de llarg mentre que les obreres fan d'1,5 a 2\xc2\xa0cm. Pot volar fins a 13 km del seu niu per\xc3\xb2 normalment la dist\xc3\xa0ncia es redueix a fins a 5 km.\n_START_SECTION_\nEcologia\n_START_PARAGRAPH_\nEls primers borinots d'aquest tipus que es veuen a la primavera (tamb\xc3\xa9 a l'hivern en clima mediterrani) s\xc3\xb3n les reines, ja que aquest \xc3\xa9s l'\xc3\xbanic membre de la col\xc3\xb2nia que hiverna. La reina \xc3\xa9s molt m\xc3\xa9s gran que les obreres que apareixen m\xc3\xa9s tard. Des que la reina troba una font de n\xc3\xa8ctar adequada (per exemple d'ametller) comen\xc3\xa7a a buscar un lloc adient per fer el niu. _NEWLINE_Dins els nius la reina construeix uns recipients amb forma d'\xc3\xa0mfora per emmagatzemar n\xc3\xa8ctar i tamb\xc3\xa9 fa un magatzem de pol\xc2\xb7len. _NEWLINE_La reina pon una petita quantitat d'ous. Una vegada que els ous es desclouen t\xc3\xa9 cura de les larves alimentant-les amb n\xc3\xa8ctar i pol\xc2\xb7len. Les larves faran una pupa i quan hagin passat dues setmanes m\xc3\xa9s emergiran les primeres obreres les quals sortiran a buscar aliment per la col\xc3\xb2nia i tindran cura de les larves. La majoria de les obreres recullen el n\xc3\xa8ctar i el pol\xc2\xb7len de plantes a pocs metres del niu._NEWLINE_Cap a finals d'estiu la reina pon ous no fertilitzats que originaran mascles els quals nom\xc3\xa9s agafen aliment per a ells mateixos i que finalment s'aparellaran amb les reines. La posta d'altres ous, les larves dels quals reben alimentaci\xc3\xb3 m\xc3\xa9s rica que la resta, esdevindran noves reines. _NEWLINE_Sembla que l'aparellament en els cas de Bombus terrestris \xc3\xa9s amb un \xc3\xbanic mascle, l'abella de la mel i la majoria dels \xc3\xa0pids, en canvi, tenen un aparellament m\xc3\xbaltiple._NEWLINE_Quan arriba la tardor amb l'arribada d'un temps fred moren tots aquests borinots excepte les reines que seran les que fundaran una nova col\xc3\xb2nia.\n_START_SECTION_\nBombus terrestris i la pol\xc2\xb7linitzaci\xc3\xb3 dins d'hivernacles\n_START_PARAGRAPH_\nA partir de la d\xc3\xa8cada de 1980 es va comen\xc3\xa7ar a comercialitzar nius de B. terrestris en caixes de cartr\xc3\xb3 per tal de pol\xc2\xb7linitzar certs conreus dins d'hivernacles que tenen unes condicions ambientals dif\xc3\xadcils per a les abelles de la mel. En el cas de la flor de la tomaquera la vibraci\xc3\xb3 que produeix aquest borinot incrementa el rendiment i la qualitat dels fruits. L'exportaci\xc3\xb3 de Bombus terrestris amb aquesta finalitat a zones del m\xc3\xb3n on no s'hi troba de manera natural d\xc3\xb3na lloc al risc que es converteixi en una esp\xc3\xa8cie invasora. Davant d'aix\xc3\xb2 Austr\xc3\xa0lia i el Jap\xc3\xb3 han prohibit la seva importaci\xc3\xb3 mentre que els Estats Units han optat per utilitzar una esp\xc3\xa8cie de Bombus aut\xc3\xb2ctona."